KOMISSION TIEDONANTO NEUVOSTOLLE JA EUROOPAN PARLAMENTILLE rahoitusnäkymien (2001-2006) tarkistamisesta Länsi-Balkanin maille tarkoitetun avustusohjelman rahoitus Kyprokselle ja Maltalle tarkoitetun tuen uudelleenluokittelu

(komission esittämä)

KOMISSION TIEDONANTO NEUVOSTOLLE JA EUROOPAN PARLAMENTILLE

rahoitusnäkymien (2001-2006) tarkistamisesta Länsi-Balkanin maille tarkoitetun avustusohjelman rahoitus Kyprokselle ja Maltalle tarkoitetun tuen uudelleenluokittelu

1. Toukokuun 6. päivänä 1999 tehdyn toimielinten sopimuksen jälkeen tapahtuneet muutokset, jotka on otettava huomioon

1.1. Tilanteen kehitys Balkanilla

Rahoitusnäkymissä, joista toimielimet sopivat vuoden 1999 maaliskuussa pidetyn Berliinin Eurooppa-neuvoston kokouksen jälkeen, ei oteta huomioon Balkanin tapahtumien vaikutusta yhteisöjen talousarvioon. Toimielinten sopimukseen liitetyssä Euroopan parlamentin ja neuvoston julistuksessa todetaan kuitenkin, että ottaen (huomioon Balkanin ja erityisesti Kosovon tilanteen kehittymisen, budjettivallan käyttäjät kehottavat komissiota sen jälkeen, kun tarpeet on todettu ja arvioitu, esittämään tarpeellisia talousarviota koskevia ehdotuksia, joihin voi tarvittaessa sisältyä rahoitusnäkymien tarkistamista koskeva ehdotus(.

Budjettivallan käyttäjä teki 16. joulukuuta 1999 päätöksen käyttää joustovälinettä täydentämään 200 miljoonalla eurolla Kosovon jälleenrakentamistukeen vuonna 2000 tarvittavaa rahoitusta. Samalla komissio vahvisti, että sen tarkoitus on sittemmin esittää ehdotus Länsi-Balkanin maita (Kosovo mukaan luettuna) koskevaksi avustusohjelmaksi vuosille 2000-2006; ohjelman rahoittamista varten on esitettävä ehdotus rahoitusnäkymien tarkistamiseksi ja muutettava otsakkeen 4 ohjelmasuunnitelmaa. Euroopan parlamentti ja neuvosto ovat puolestaan sopineet, että on toteutettava Länsi-Balkania koskeva avustusohjelma. Ne ovat todenneet, että jos rahoitustukea on aikomus myöntää huomattavasti suunniteltua enemmän, rahoitusnäkymien otsakkeen 4 nykyiset ylärajat ylitetään.

Tähän tiedonantoon sisältyy rahoitusnäkymien tarkistamista koskeva komission ehdotus; lisäksi siihen kuuluvat erillisinä asiakirjoina Länsi-Balkanin maiden jälleenrakennukseen, kehittämiseen ja vakauttamiseen tarkoitettu avustusohjelma ja otsakkeen 4 uusi ohjelmasuunnitelma.

1.2. Laajentumisprosessin edistyminen

Toimielinten sopimukseen perustuvat rahoitusnäkymät sisältävät otsakkeen 7, joka koskee kymmenelle Keski- ja Itä-Euroopan (KIE) ehdokasvaltioille myönnettävää liittymistä edeltävää tukea.

Laajentumisprosessin edistyminen otetaan huomioon vuoden 1999 joulukuussa pidetyn Helsingin Eurooppa-neuvoston päätelmissä, joiden mukaisesti neuvosto on komission ehdotuksesta hyväksynyt hiljattain uuden Kyprokselle ja Maltalle tarkoitettuun tukeen liittyvän asetuksen, jotta kyseinen tuki voidaan muuttaa liittymistä edeltäväksi tueksi; toistaiseksi se on kuulunut Välimeren alueen maiden kanssa tehtävän yhteistyön piiriin ja rahoitusnäkymien otsakkeen 4 alaisuuteen.

Jotta rahoituskehys voidaan esittää yhtenäisesti, on luontevaa, että kyseisten kahden ehdokasvaltion liittymistä edeltävään tukeen tarkoitetut määrärahat otetaan vastaavaan rahoitusnäkymien otsakkeeseen. Tuen uudelleenluokittelua on vaadittu myös Euroopan parlamentissa vuoden 2000 talousarviosta käydyn keskustelun yhteydessä.

2. Länsi-Balkanin maiden jälleenrakennukseen, kehittämiseen ja vakauttamiseen tarkoitetun avustusohjelman rahoittaminen (Cards-ohjelma).

2.1. Rahoitusnäkymien otsakkeesta 4 katettavat tarpeet

Ehdotus asetukseksi avustusohjelman toteuttamisesta sisältyy komission esittämään asiakirjaan KOM(2000) ... lopullinen.

2.1.1. Avustusohjelman luonne

Ohjelma koskee Albaniaa, Bosniaa ja Hertsegovinaa, Kroatiaa, Jugoslavian liittotasavaltaa (Serbia, Montenegro ja Kosovo) sekä entistä Jugoslavian tasavaltaa Makedoniaa (EJTM). Tarkoituksena on luoda kattava lainsäädäntökehys Euroopan unionin ja Länsi-Balkanin maiden yhteistyölle ja toteuttaa jälleenrakennuksen ja talouskehityksen yhdennettyä ohjelmaa. Kunkin osallistujamaan on täytettävät tietyt demokratian, oikeusvaltion ja ihmisoikeuksien periaatteita koskevat edellytykset.

Tuen pääasiallisena tarkoituksena on edistää vakautus- ja assosiaatioprosessia. Erityishuomiota kiinnitetään tuen alueelliseen ulottuvuuteen: näin halutaan ennen kaikkea korostaa EU:n osallistumista vakautussopimukseen.

Varmistaakseen tiettyjen alueiden siviilihallinnon kansainvälinen yhteisö on ottanut käyttöön kaksi toimintoa: Bosnian ja Hertsegovinan korkean edustajan toimiston sekä Yhdistyneiden Kansakuntien väliaikaisen hallinnon operaation Kosovossa (UNMIK); näitä tahoja on kuultava, kun kyse on tuen toimittamisesta kyseisille alueille.

Ohjelman erityistavoitteena on

- alueen jälleenrakentaminen ja vakauttaminen,

- institutionaalisen ja lainsäädännöllisen kehyksen luominen, jotta voidaan edistää demokratian, oikeusvaltion ja ihmisoikeuksien periaatteita sekä parantaa vähemmistöjen asemaa,

- kehitys ja markkinatalouteen siirtymistä edistävien talousuudistusten toteuttaminen,

- suhteiden tiivistäminen tuensaajamaiden kesken sekä niiden ja EU:n välillä.

2.1.2. Tarvittavat lisämäärärahat

Vuosille 2000-2006 on ohjelmaa ja alueen maille tarkoitettua makrotaloudellista rahoitusapua varten osoitettu kaikkiaan 5,5 miljardin euron viitemäärä. Nämä alustavat määrärahat jakautuvat seuraavasti:

>TAULUKON PAIKKA>

* Kohdan todelliset menot katetaan tuensaajamaille tarkoitetuista määrärahoista, jotka sisältyvät taulukkoon.

Vuodelle 2000 on budjetoitu yhteensä 541 miljoonaa euroa; määrä sisältää 30 miljoonaa euroa, jotka siirrettiin Kosovoa varten vuodelta 1999 vuodelle 2000, ja 40 miljoonaa euroa, jotka on tarkoitus ryhmitellä uudelleen vuonna 2000. Määrä sisältää myös joustovälineen käyttöönoton, josta budjettivallan käyttäjä on tehnyt päätöksen.

Vuonna 2001 on joka tapauksessa tarkoitus myöntää Serbialle 40 miljoonaa euroa, joilla voidaan tukea demokraattisia voimia ja opposition hallinnoimia kaupunkeja. Jos muun tuen myöntämiselle asetetut poliittiset edellytykset täytetään jo tänä vuonna, tukea voidaan todennäköisesti myöntää lisää kaikkiaan 200 miljoonaa euroa.

Jo vuoden 2000 alustavassa talousarvioesityksessä varattiin Länsi-Balkanin maita varten 1,85 miljardia euroa vuosille 2000-2006. Kun vuoden 2000 talousarvioon otetut määrät otetaan huomioon, vuosina 2001-2006 tarvitaan 3,43 miljardin euron lisärahoitus uutta Cards-ohjelmaa varten.

2.2. Ehdotus lisärahoituksen järjestämiseksi

Toimielinten sopimuksen 19 kohdassa määrätään, että rahoitusnäkymiä voidaan tarkistaa, silloin kun on toimittava alun perin ennakoimattomassa tilanteessa. Sen 21 kohdan mukaisesti toimielinten on kuitenkin tarkasteltava mahdollisuuksia kohdistaa menoja uudelleen tarkistettavana olevaan otsakkeeseen sisältyvien ohjelmien kesken ja pyrittävä kyseisen otsakkeen ylärajan puitteissa osoittamaan määrä, joka on merkittävä osa uudesta suunnitellusta menosta sekä absoluuttiselta arvoltaan että suhteelliselta osuudeltaan.

Toimielinten on tarkasteltava lisäksi mahdollisuuksia korvata otsakkeen ylärajan korottaminen alentamalla jonkin toisen otsakkeen ylärajaa.

2.2.1. Mahdollisuudet ryhmitellä otsakkeen 4 menot uudelleen

Komissio on tarkastellut Agenda 2000 -rahoituskehitykseen perustuvaa ohjelmasuunnitelmaa määritelläkseen marginaalit, jotka voidaan käyttää rahoittamaan Balkanille osoitettuja uusia toimia, ja säilyttääkseen samalla ennallaan EU:n ulkoisten toimien toteuttamisen painopisteet.

Tarkastelun tulokset esitetään asiakirjassa KOM(2000) ... lopullinen, jonka komissio on niin ikään toimittanut neuvostolle ja Euroopan parlamentille. Asiakirjan mukaan yhteensä 1,43 miljardia euroa voidaan kohdentaa uudelleen vuosina 2001-2006 Cards-ohjelman rahoittamiseksi.

2.2.2. Cards-ohjelmaan liittyvä otsakkeen 4 ylärajojen korottaminen

Kun otsakkeen ylärajoja korotetaan uudelleenjärjestelyjen perusteella 300 miljoonaa euroa vuodessa vuosina 2001-2006, voidaan todennäköisesti kattaa kaikki uuteen Cards-ohjelmaan perustuvat lisätarpeet ja jättää samalla riittävät turvamarginaalit.

>TAULUKON PAIKKA>

Vuonna 2001 otsakkeen ylärajan korottaminen koskee Serbian osalta ainoastaan niitä 40 miljoonaa euroa, jotka sille on joka tapauksessa tarkoitus myöntää kuten edellä mainitaan. Cards-ohjelmasta on varattu Serbialle tietty osuus, joka voidaan myöntää kokonaan, kun maa täyttää myöntämistä koskevat ehdot. Jos ehdot täytetään jo tänä vuonna, on käytettävä otsakkeen ylärajaan sisältyvää marginaalia ja joustovälinettä toimielinten sopimuksen mukaisesti.

Serbialle tarkoitettu tuki otetaan kokonaisuudessaan huomioon ylärajan korottamisissa vuodesta 2002 alkaen. Niin kauan kuin Serbiassa ei täytetä kyseisen tuen myöntämiselle asetettuja poliittisia edellytyksiä, kyseiset lisäykset on (jäädytetty( eli niitä ei voida käyttää muihin tarkoituksiin, . Komissio ehdottaa, että tästä säädetään rahoitusnäkymien tarkistusta koskevassa päätöksessä, jonka tekeminen kuuluu budjettivallan käyttäjälle.

2.2.3. Alaotsakkeen (1.a YMP-menot (paitsi maaseudun kehittäminen)( ylärajan sisällä mahdollisesti kertyvät säästöt

Pyrkiessään säilyttämään menojen ylärajan kokonaismäärän ennallaan komissio on tarkastellut mahdollisuuksia korvata otsakkeen 4 ylärajan korottaminen alentamalla muiden otsakkeiden ylärajoja.

Komission mukaan lisäyksiä ei voida kattaa alentamalla rahoitusnäkymien otsakkeiden (tai alaotsakkeiden) 1.b, 3, 5 tai 6 ylärajoja vastaavasti. Lisäksi toimielinten sopimuksen mukaan otsakkeiden 2 ja 7 ylärajoja ei voida alentaa rahoitusnäkymien tarkistuksen yhteydessä.

Tuoreimmat alaotsakkeen 1.a menoja koskevat arviot osoittavat kuitenkin, että käytettävää marginaalia jää vuonna 2001 noin 400 miljoonaa euroa, jos lainsäädäntö säilyy ennallaan ja komissio jatkaa varojen tiukkaa hallinnointia. Tiettyjä yhteisiä markkinajärjestelyjä on tarkoitus mukauttaa, joten vastaavaa marginaalia odotetaan vuonna 2002 jäävän etenkin sokeriin sovellettavasta yhteisestä markkinajärjestelystä.

Komissio ehdottaa, että alaotsakkeen 1.a ylärajaa alennetaan 300 miljoonaa euroa sekä vuonna 2001 että vuonna 2002, jotta jäljelle jää silti jonkinlainen turvamarginaali. Vaikka seuraavina vuosina (2003-2006) on tehtävä vastaavia säästöjä, komissio kuitenkin ehdottaa, että alaotsakkeen nykyistä ylärajaa ei muuteta; tarkoituksena on, että kun Berliinin Eurooppa-neuvoston päätelmien mukaisesti komission on vuonna 2002 esitettävä neuvostolle kertomus, jossa tarkastellaan maatalousmenojen kehitystä ja johon voidaan tarvittaessa liittää uudistuksen tavoitteiden mukaisia ehdotuksia, tarkastelun tuloksiin ei pyritä ennakolta vaikuttamaan.

2.3. Vaikutus kaikkiin rahoitusnäkymien menojen ylärajoihin

Rahoitusnäkymien ylärajan kokonaismäärä ei muutu maksusitoumuksiin käytettävien määrärahojen osalta vuosina 2001-2002, koska otsakkeeseen 4 tarvittavat varat katetaan alaotsakkeesta 1.a. Sama koskee maksumääräyksiin käytettäviä määrärahoja.

Seuraavina vuosina rahoitusnäkymien ylärajan kokonaismäärä lisääntyy maksusitoumuksiin käytettävien määrärahojen osalta 300 miljoonaa euroa vuodessa otsakkeen 4 mukaisesti. Komissio kuitenkin ehdottaa, että lisäystä ei oteta huomioon maksusitoumuksiin liittyvinä kokonaismenoina kyseisiä varainhoitovuosia koskevien budjettimenettelyjen yhteydessä. Tällöin ylärajan kokonaismäärä pysyy ennallaan maksumääräyksiin käytettävien määrärahojen osalta.

3. Kyprokselle ja Maltalle tarkoitetun tuen uudelleenluokittelu rahoitusnäkymien otsakkeen 7 sisällä

3.1. Uudelleenluokittelun merkitys

Tuki siirretään otsakkeesta 4 otsakkeeseen 7, jotta se voidaan ottaa liittymistä edeltävänä tukena rahoitusnäkymiä kuvaavaan taulukkoon kun oikeusperusta on uudistettu.

Otsakkeissa 1-6 käytettävissä olevia määriä ei toimielinten sopimuksen 21 kohdan mukaisesti voitaisi käyttää rahoitusnäkymien otsakkeen 7 tukeen rahoitusnäkymien tarkistuksen yhteydessä. Komissio kuitenkin uskoo, että ehdotettu toimenpide ei aiheuta muutoksia varojen kohdentamiseen ja käyttötarkoitukseen. Samat määrät aiotaan käyttää samantyyppisiin toimiin samojen tuensaajien hyväksi. Kyse on ainoastaan budjettikohtien siirrosta otsakkeesta toiseen, jotta asianomaisen tuen luonteen muutos voidaan ottaa huomioon. Tästä syystä komissio uskoo, että uudelleenluokittelu voidaan toteuttaa tarkistamalla rahoitusnäkymiä ja tarvitsematta muuttaa toimielinten sopimusta puhtaasti muotoseikkojen vuoksi.

3.2. Käytännön järjestelyt

3.2.1. Rahoitusnäkymiä kuvaava taulukko

Kyprokselle ja Maltalle tarkoitettuun tukeen jo osoitettujen määrien mukaisesti ja niiden tietojen perusteella, jotka sisältyvät uutta oikeusperustaa koskevan esityksen liitteenä toimitettavaan rahoitusselvitykseen, kyseisille maille on tarkoitus myöntää vuosittain yhteensä 20 miljoonaa euroa. Jos tähän kiinteään määrään sovelletaan rahoitusnäkymissä samoja periaatteita kuin Keski- ja Itä-Euroopan maiden liittymistä edeltävään tukeen, se on otettava huomioon kunakin vuonna vuosien 2001-2006 aikana riippumatta siitä, milloin liittyminen todella tapahtuu. Maksusitoumuksiin käytettävien määrärahojen määrän siirto ei vaikuta maksumäärärahoihin käytettävien määrärahojen ylärajan kokonaismäärään.

Kunakin vuonna määrä vähennetään otsakkeen 4 ylärajasta. Otsake 7 (Liittymistä edeltävä tuki( jaetaan kahteen alaotsakkeeseen seuraavasti:

- Keski- ja Itä-Euroopan maita koskeva alaotsake, johon kuuluvat nykyiset rahoitusnäkymiin sisältyvät määrät ja kyseisiin maihin sovellettavat kolme välinettä (SAPARD, ISPA ja Phare) jaoteltuina erikseen.

- Välimeren alueen ehdokasvaltioita koskeva alaotsake, joka nykyisellään kattaa Kyprokselle ja Maltalle tarkoitetun tuen ja johon otetaan vuosittain 20 miljoonaa euroa ja jonka sisällä ei tehdä jaottelua eri välineisiin, koska kyseisten maiden liittymistä edeltävään tukeen sovelletaan ainoastaan yhtä välinettä.

3.2.2. Toimielinten sopimuksen 11 kohdan uudelleenmuotoilu

Toimielinten sopimuksen 11 kohdassa määrätään, että rahoitusnäkymien otsakkeeseen 7 sisältyvä liittymistä edeltävän tuen jaottelu kolmeen välineeseen on ohjeellinen ja että budjettivallan käyttäjät voivat yhteisellä sopimuksella päättää muuttaa sitä talousarviomenettelyn aikana. Tätä määräystä ei ole tarkoitus muuttaa, mutta on kuitenkin täsmennettävä, että sitä sovelletaan ainoastaan Keski- ja Itä-Euroopan maita koskevaan alaotsakkeeseen.

3.2.3 Turkille tarkoitetun tuen tuleva uudelleenluokittelu rahoitusnäkymien otsakkeeseen 7

Kun oikeusperusta on hyväksytty, komissio aikoo niin ikään ehdottaa, että Turkille tarkoitettu tuki siirretään otsakkeesta 4 otsakkeeseen 7. Osoituksena tästä lähestymistavasta otetaan vuoden 2001 alustavan talousarvioesityksen otsakkeeseen 7 Turkille myönnettävää liittymistä edeltävää tukea varten budjettikohta pro memoria -merkinnällä varustettuna. Vastaavien määrärahojen siirto otsakkeesta 4 otsakkeeseen 7 toteutetaan kuitenkin aikanaan myöhemmin.

4. Yhteenveto ehdotuksesta rahoitusnäkymien tarkistamiseksi

Jäljempänä olevassa taulukossa esitetään rahoitusnäkymien ylärajat tarkistettuina ehdotuksen mukaisesti. Määrät ilmaistaan käypinä arvoina.

Vuodelle 2001 jo tehtyjen ja seuraaville vuosille tehtävien teknisten mukautusten vaikutuksen turvaamiseksi on rahoitusnäkymien tarkistusta koskevassa päätöksessä otettava huomioon perustaulukko, joka perustuu toimielinten sopimukseen ja ilmaistaan vuoden 1999 hintoina. Käypinä arvoina ilmaistut määrät muutetaan vuoden 1999 hinnoiksi seuraavien deflaattorien perusteella:

- kun kyse on vuotta 2001 koskevista määristä, otsakkeeseen 1 sovelletaan vakiona 2 prosentin vuosideflaattoria (4,04 prosenttia kahdelta vuodelta). Vuotta 2001 koskevassa teknisessä mukautuksessa sovellettiin muiden asianomaisten otsakkeiden määriin (otsakkeet 4 ja 7) 3,84 prosentin deflaattoria kahdelta vuodelta.

- kun kyse on vuosia 2002-2006 koskevista määristä, kaikkiin otsakkeisiin sovelletaan 2 prosentin vuosideflaattoria rahoitusnäkymien laatimisessa käytetyn yleisolettamuksen mukaisesti ja otsakkeen 1 ylärajoihin sovellettavan inflaatiokertoimen perusteella.

>TAULUKON PAIKKA>

Rahoitusnäkymien ylärajojen muutokset (käypinä hintoina)